REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/257-15

18. jun 2015. godine

Beograd

3APISNIK

26. SEDNICE ODBORA ZA POLjOPRIVREDU,

ŠUMARSTVO I VODOPRIVREDU, ODRŽANE 17. JUNA 2015. GODINE

Sednica je počela u 10,55 časova.

Sednicom je predsedavao Marijan Ristićević, predsednik Odbora.

Sednici su prisustvovali članovi Odbora: Zoran Antić, Milan Kovačević, Žarko Bogatinović, Milija Miletić, Marjana Maraš, Jovan Marković, Milan Korać kao i Dejan Nektarijević, Mladen Lukić, Željko Sušec, Nadica Nikolić Tanasijević i Dragan Jovanović, zamenici članova Odbora.

Sednici nisu prisustvovali članovi Odbora: Jasmina Obradović, Veroljub Matić, Miodrag Nikolić, Đorđe Stojšić, Goran Ćirić, Velimir Stanojević, Dušan Petrović, Arpad Fremond i Sabina Dazdarević.

Pored članova Odbora sednici su prisustvovali: predstavnici Ministarstva poljoprivrede i zaštite životne sredine: Snežana Bogosavljević Bošković, ministar, Dragoje Pavlović v.d. pomoćnika ministra-Sektor za upravljanje finansijama, Dejan Bugarski, direktor Uprave za veterinu, Budimir Plavšić, načelnik Odeljenja za zdravstvenu zaštitu, dobrobit i sledljivost životinja, Nenad Petrović, šef odseka za registraciju veterinarskih organizacija i veterinarske usluge, Božidarka Banović, sekretar u sektoru za međunarodnu saradnju, Saša Ostojić, rukovodilac nacionalnog kriznog centra, Radoš Rajević, predsednik Upravnog odbora Veterinarske komore Srbije, Nenad Budimović, sekretar Udruženja za poljoprivredu, prehrambenu industriju, šumarstvo i vodoprivredu Privredne komore Srbije, Džonlaga Saša, direktor proizvodnje, Mlekoprodukt d.o.o., Snežana Milosavljević, udruženje odgajivača činčila, Miodrag Stanković, predsednik Upravnog odbora udruženja odgajivača činčila, Vesna Petković, Goran Stamenković, Mileta Radulović, Androš Fekete, udruženje građana „Zadružni blok“ kao i predstavnici sredstava javnog informisanja.

Sednica je otvorena na osnovu člana 72. stav 5. Poslovnika Narodne skupštine.

Nakon što je utvrđeno da postoji kvorum za rad na sednici, jednoglasno je usvojen sledeći

D n e v n i r e d

1. Razmatranje Informacije o radu Ministarstva poljoprivrede i zaštite životne sredine za period januar-mart 2015. godine br.02-1553/15;
2. Problem dobrobiti životinja u svetlu najave novog zakona ;
3. Razmatranje Programa mera za 2015. godinu sa osvrtom na nesprovedenu vakcinaciju protiv plavog jezika;
4. Pitanje bezbednosti hrane i rad nadležnih instituta sa posebnim osvrtom na Institut za higijenu i tehnologiju mesa;
5. Razmatranje produženja primene prelevmana na sireve u vezi Odluke Vlade Republike Srbije o dopuni Odluke o određivanju poljoprivrednih i prehrambenih proizvoda za koje se plaća posebna dažbina pri uvozu i utvrđivanju iznosa posebne dažbine „Sl.Glasnik“ br. 22/15 od 27.2.2015 godine;
6. Razno .

Pre prelaska na razmatranje prve tačke dnevnog reda usvojeni su, jednoglasno, zapisnici 19. i 20. sednice Odbora, koje su održane 12. januara i 3. februara 2015. godine, u tekstu u kome su i predložene.

Prva tačka dnevnog reda - **Razmatranje Informacije o radu Ministarstva poljoprivrede i zaštite životne sredine za period januar-mart 2015. godine br.02-1553/15**

U uvodnim napomenama, prof. dr Snežana Bogosavljević Bošković, ministar poljoprivrede i zaštite životne sredine je upoznala članove Odbora sa zakonodavnom, normativnom i projektnom aktivnošću u oblasti poljoprivrede. Usvojena su tri zakona o potvrđivanju međunarodnih sporazuma o saradnji u oblasti veterine i zaštite bilja, urađeni su Nacrti zakona o jakim alkoholnim pićima, Zakon o vinu i drugim proizvodima od grožđa i vina, izmene i dopune Zakona o šumama, izmene Zakona o stočarstvu, Zakon o bezbednosti hrane (sa 4 prateća zakona) i Zakon o dobrobiti životinja.  
 U cilju uspostavljanja preduslova za vođenje pregovora o pristupanju Republike Srbije Evropskoj uniji, ministarka je navela da se vrši kontinuirano usklađivanje zakonodavstva sa pravnim tekovinama EU, kao i da je završena faza skrininga za sva pregovaračka poglavlja za koja je nadležno ovo ministarstvo. U prvom kvartalu 2015. godine je obavljenja intenzivna saradnja sa nadležnim službama Evropske komisije radi konsultacije u vezi odredbi člana 32. Sporazuma o stabilizaciji i pridruživanju, a u kontekstu preduzimanja zaštitnih mera na uvoz iz EU za pojedine proizvode od mleka i uvoz određenih kategorija svinja. Snežana Bogosavljević Bošković navela je da je, u oblasti ruralnog razvoja, usvojen Program za korišćenje pretprisutne pomoći EU za ruralni razvoj (IPARD II Program), i da je izrada nacrta Nacionalnog programa za ruralni razvoj 2015-2020 u završnoj fazi.

Ministarka je iznela problem sa kojima se susreću mala poljoprivredna gazdinstava u smislu podele državnog i društvenog zemljišta, a kojih u Srbiji ima 95%. Takođe predloženo je i da se razmotri mogućnost saradnje sa kineskim firmama koje su spremne da investiraju u Srbiju i da izvoze našu robu. Predloženo je i da lokalne samouprave koriste sredstva od zakupa državnog poljoprivrednog zemljišta, za sisteme navodnjavanja poljoprivrednog zemljišta. Razgovarano je o problemu malog broja poljoprivrednih gazdinstava (8-10%) koja osiguravaju svoje useve, plodove ili životinje, a ministarka je navela da će se obrazovati radna grupa koja bi se bavila ovom temom, kako bi se veći broj gazdinstava osigurao.

Odbor je na osnovu člana 229. stav 4. Poslovnika Narodne skupštine zaključio da podnese Narodnoj skupštini sledeći

IZVEŠTAJ

Saglasno članu 229. Poslovnika Narodne skupštine, Odbor je razmotrio Izveštaj o radu Ministarstva poljoprivrede i zaštite životne sredine za period januar-mart 2015. godine o kome će odlučivati nakon razmatranja izveštaja o radu Ministarstva poljoprivrede i zaštite životne sredine za periode april-jun, jul-septembar i oktobar-decembar 2014. godine koje još uvek nije dobio.

U diskusiji su učestvovali narodni poslanici: Marijan Rističević, Milan Kovačević, Jovan Marković, Marjana Maraš, Dragan Jovanović i Milija Miletić.

Druga tačka dnevnog reda – **Problem dobrobiti životinja u svetlu najave novog zakona**

Direktor Uprave za veterinu Dejan Bugarski informisao je članove Odbora o radnoj verziji Zakona o dobrobiti životinja, koji se odnosi na usklađivanje domaćeg zakonodavstva sa propisima EU, posebno na usaglašavanje kada su u pitanju dobrobit životinja u transportu i dobrobit životinja prilikom klanja. Naveo je da će donošenju zakona prethoditi široka javna rasprava, u koju će biti uključeni predstavnici ministarstva, civilnog društva, nevladinih organizacija i društava za zaštitu životinja.

Treća tačka dnevnog reda **- Razmatranje Programa mera za 2015. godinu sa osvrtom na nesprovedenu vakcinaciju protiv plavog jezika**

Budimir Plavšić iz Uprave za veterinu je naveo da postoji mogućnost uvoza neregistrovanih vakcina protiv plavog jezika, ali da je proces javne nabavke zbog niza faktora prekinut. On je dodao da program mera koji se odnosi na zaštitu životinja podrazumeva da 50% cene plate vlasnici, a da ostatak bude plaćen iz budžeta predviđenog za veterinu. Naveo je da je prošle godine bilo 644 žarišta ove bolesti na teritoriji cele Srbije. Nadležne službe su tada započele monitoring u jugoistočnom delu Srbije, sprovedene su mere prevencije, kontrole a sistem nadzora je pojačan. Razgovaralo se i o mogućnostima nabavke vakcine, imajući u vidu da sredstva za ovu godinu nisu obezbeđena. Predsednik Odbora Marijan Rističević je naveo da su optimalni uslovi za vakcinaciju na temperaturi do 10 stepeni i da je krajnji rok za vakcinaciju bio 15. mart ove godine.

Rukovodilac nacionalnog kriznog centra Saša Ostojić je upozorio da postoji mogućnost da će se u narednom periodu pojaviti problemi u stočarstvu zbog pojave plavog jezika i zbog zabrane kretanja životinja u zaraženom području.

U diskusiji su učestvovali narodni poslanici: Marijan Rističević i Milija Miletić.

Četvrta tačka dnevnog reda – **Pitanje bezbednosti hrane i rad nadležnih instituta sa posebnim osvrtom na Institut za higijenu i tehnologiju mesa**

U uvodnim napomenama Marijan Rističević je izneo činjenicu da Institut za higijenu i tehnologiju mesa nije uskladio svoje poslovanje sa Zakonom o veterini iz 2005. godine i pored toga što je imao rok od godinu dana da to učini. Institut za higijenu i tehnologiju mesa je svih ovih godina dobijao tendere, a da se pritom nije doregistrovao za sprovođenje određenih laboratorijskih kontrola i utvrđivanja uzoraka, odnosno uskladio sa postojećim Zakonom o veterini.

Nenad Petrović, šef odseka za registraciju veterinarskih organizacija i veterinarske usluge je naveo da je Institut za higijenu i tehnologiju mesa od 24. aprila 2015. godine u postupku izdavanja rešenja o upisu u registar pravnih lica, a koje će biti usklađeno sa postojećim Zakonom o veterini iz 2005. godine.

Peta tačka dnevnog reda - **Razmatranje produženja primene prelevmana na sireve u vezi Odluke Vlade Republike Srbije o dopuni Odluke o određivanju poljoprivrednih i prehrambenih proizvoda za koje se plaća posebna dažbina pri uvozu i utvrđivanju iznosa posebne dažbine „Sl.Glasnik“ br. 22/15 od 27.2.2015 godine**

Nenad Budimović, ispred PKS, je istakao da je Uredbom Vlade potrebno regulisati produženje primene prelevmana na polutvrde sireve i maslac. Uredba o uvođenju prelevmana doneta je 8. marta 2015. godine, a prestaje da važi 30. juna 2015. godine. Da bi se osetili pravi efekti u proizvodnji mleka i prerađevina od mleka, Budimović je ocenio da treba produžiti rok važenja ove Uredbe.

Šesta tačka dnevnog reda – **Razno**

Pod tačkom razno, gosti sednice Odbora su bili predstavnici udruženja građana „Zadružni blok“ koji su članovima Odbora direktno izložili problem u vezi sa privatizacijom društvenih poljoprivrednih preduzeća.

Nakon rasprave o svim tačkama dnevnog reda, Odbor je na osnovu člana 56. Poslovnika Narodne skupštine, doneo sledeći:

Z A K Lj U Č A K

I

Odbor izveštava Narodnu skupštinu Republike Srbije da za prvi kvartal 2014. godine nije dobio informaciju, nije je razmatrao i samim tim o njoj se nije mogao izjašnjavati. Radi se o iformaciji koju je trebalo da dostavi prethodni ministar koji je vodio Ministarstvo u prvom kvartalu 2014. godine.

Odbor je primio Informaciju Ministarstva poljoprivrede i zaštite životne sredine za period januar-mart 2015. godine, razmatrao informaciju, a glasanje i podnošenje izveštaja Narodnoj skupštini Republike Srbije odložio do razmatranja Informacija za drugi, treći i četvrti kvartal 2014. godine

Odbor izveštava Narodnu skupštinu Republike Srbije da za prvi kvartal 2014. godine nije dobio informaciju, nije je razmatrao i ne može da podnese izveštaj Narodnoj skupštini Republike Srbije, jer od prethodnog ministra nije dobio taj izveštaj.

Odbor je primio Izveštaj Ministarstva poljoprivrede i zaštite životne sredine za period januar-mart 2015. godine (tromesečni), razmatrao ga, a glasanje i podnošenje izveštaja Narodnoj skupštini Republike Srbije odložio do razmatranja Informacija za drugi, treći i četvrti kartal 2014. godine.

II

Odbor preporučuje da se po pitanju dobrobiti životinja, izmenama zakona donesu Odredbe u skladu sa propisima i procedurama Evropske unije. Odbor preporučuje, uz razumevanje primedbi raznih udruženja, da se ukine Odredba o zabrani farmerskog uzgoja i proizvodnje krznašica radi krzna, jer te Odredbe ne važe u 25 od 28 članica Evropske unije, tim pre što je zabranjena unutrašnja proizvodnja i unutrašnji promet krzna, a ne i uvoz predmeta od krzna.

III

Po pitanju Programa mera i bolesti plavog jezika, Odbor preporučuje Vladi, ministarstvima i Upravi za veterinu da se program mera sprovodi ubuduće na trošak budžeta, a ne na trošak vlasnika životinja, da ne bi dolazilo do daljeg širenja bolesti i ugrožavanja zdravlja životinja, a time i ljudi. Potrebno je da se vakcinacija na bolest plavog jezika izvrši u primerenom roku primerenom vakcinom o trošku budžeta u skladu sa zakonskim propisima.

IV

Odbor i dalje zahteva da se po pitanju bezbednosti hrane dostavi Planski dokument programa monitoringa na bezbednost hrane od Ministarstva poljoprivrede i zaštite životne sredine i Ministarstva zdravlja u skladu sa Zakonom o bezbednosti hrane iz 2009. godine. Odbor je konstatovao da Istitut za higijenu i tehnologiju mesa nema odgovarajuće rešenje za obavljanje delatnosti poslova za koje dobija novac za laboratorijska ispitivanja i usluge od strane države. Odbor je stava da se u vezi sa ovim problemom i mogućim prekršajima obaveste i pozabave odgovarajući nadležni organi, imajući u vidu da su za njihova ispitivanja izdvojena značajna sredsva iz budžeta.

V

Odbor preporučuje da se važnost Odluke o određivanju poljoprivrednih i prehrambenih proizvoda za koje se plaća posebna dažbina pri uvozu i utvrđivanju iznosa posebne dažbine („Sl.Glasnik“ br. 22/15 od 27.2.2015 godine) produži do 31.12.2015. godine, odnosno da se nastavi sa primenom iste i nakon 30.6.2015. godine, kako bi se obezbedio kontinuitet primene, bez vremenskog prekida između prestanka važenja stare i početka važenja nove Odluke, u vezi prelevmana kojim se štite domaći proizvođači sira i maslaca. Odbor predlaže da se razmotre prelevmani i za druge poljoprivredne i prehrambene proizvode gde je to neizbežno i postavi pitanje recipročnih mera prema CEFTA tržištu.

VI

Ovaj zaključak dostaviti Vladi, Ministarstvu poljoprivrede i zaštite životne sredine i Ministarstvu trgovine, turizma i telekomunikacija.

Pošto drugih pitanja i predloga nije bilo, sednica je zaključena u 15,40 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK Veljko Racković Marijan Rističević